子規恨
作者：薛季宣
朝代：宋

paragraphs: 風篠扣吾扉，有人來我語。
語好不須多，都不如歸去。
開門我見客，客子今何許。
竹下得流虹，人言爲杜宇。
杜宇昔王蜀，不自安當宁。
相歸密淫遊，微行時踽踽。
蛟龍失水困，哀怨成飛羽。
規名釋爾雅，茲事則然否。
揚雄蜀本紀，望帝亦賢主。
仙去正啼規，去思傳往古。
不妄信斯言，王去非輕舉。
蒼天悲此民，故使規聲苦。
脫屣感斯意，八極歸容與。
到今惟一人，後躅追無侶。
所以百世下，直指不得數。
聲盡繼以血，空教瀝肝腑。
其然豈其然，臣事君看取。